Mulle meeldib Eesti riik, hoolimata sellest, et me kahtlustame poliitikuid võõrandumises, et igas erakonnas tean paari talumatut lollpead, korruptanti või suisa jätist. See riik on teinud vigu ja siin on ebaõiglust, aga ma ei taha kodakondsust vahetada. Sest samal ajal olen selle riigi üle ka uhke ja siin elavad mu armastatud  inimesed. Parafraseerides John F. Kennedyt, kes ütles: "Ära küsi, mida riik saab teha sinu jaoks, vaid küsi, mida saad sina teha riigi jaoks," ei oota ma, et armee muutuks lihtsalt minu riigi väärtuste peegelduseks, vaid et saaksin sel alal ise riiki kujundada.